Rowlingova_J_K-Metlobal_v_prieb

Neznámý

Produced by calibre 0.6.42

J. K. Rowlingová

Metlobal v priebehu vekov

VAROVANIE: Ak niekto túto knihu potrhá, poškriabe, odrie, ohne, preloží, počarbe, zohyzdí, pošpiní, zamastí, zhodí či pustí na zem, alebo ju akýmkoľvek iným spôsobom poškodí, bude s ňou neslušne zaobchádzať a nebude jej preukazovať patričnú úctu, použijem všetky svoje sily na to, aby dôsledky pre takéhoto škodcu boli čo najnepríjemnejšie. Irma Pinceová, rokfortská školská knihovníčka

Slová chvály na Metlobal v priebehu vekov

"Pozornou výskumnou prácou sa Kennilworthymu Whispovi podarilo odhaliť skutočne vzácne a dosiaľ neznáme fakty o tomto veľkolepom športe čarodejníkov. Fascinujúce čítanie!" Bathilda Bagshotová, autorka Dejín mágie

"Whisp napísal nesmierne pútavú knihu! Priaznivci metlobalu v nej isto nájdu poučenie aj zábavu!" Vydavateľ príručky Akú metlu?

"Najdokonalejšia práca o pôvode a dejinách metlobalu. Úprimne odporúčam." Brutus Scrimgeour, autor Odrážačovej biblie

"Pán Whisp má nepochybne výnimočný talent. Ak bude pokračovať v práci na rovnako dobrej úrovni, možno sa jedného dňa ocitne na jednej fotografii spolu so mnou!" Gilderoy Lockhart, autor knihy Som úžasný

"Stavím sa, o čo chcete, že to bude bestseller. No tak, stavte sa!" Ludo Bagman, odrážač reprezentácie Anglicka a družstva Osbournských ôs

"Čítala som aj horšie veci." Rita Skeeterová, Denný Prorok

KENNILWORTHY WHISP

POĎAKOVANIE

Vydavateľstvá Ikar, Bloomsbury a nadácia Comic Relief by sa chceli srdečne poďakovať všetkým týmto ľuďom za ich čas, obetavosť a úžasnú pomoc. Produkcia: Helena Coryndonová a Penny Edwardsová a ďalej Christopherovi Littleovi a kníhkupcom a knižniciam za ich podporu. A samozrejme J.K. Rowlingovej za napísanie tejto knihy a za to, že celý honorár za ňu venovala nadácii Comic Relief.

Nadáciu Comic Relief (Pomoc smiechom) založila roku 1985 skupina britských komikov. Jej cieľom je získavať finančné prostriedky na projekty podporujúce sociálnu spravodlivosť a napomáhajúce boj proti chudobe. Každý penny, ktorý Comic Relief od verejnosti dostane, sa posiela tam, kde ho najviac potrebujú, prostredníctvom medzinárodne uznávaných organizácií ako Save the Children (Zachráňte deti) a Oxfam. Peniaze z celosvetového predaja tejto knihy budú venované na pomoc najchudobnejším komunitám v najchudobnejších krajinách sveta, peniaze z predaja vo Veľkej Británii budú venované aj na britské dobročinné projekty. Comic Relief je oficiálne registrovaná charitatívna nadácia, číslo 326568.

O AUTOROVI

Kennilworthy Whisp je uznávaným metlobalovým odborníkom (a podľa vlastných slov fanatikom). Je autorom mnohých diel zaoberajúcich sa metlobalom, vrátane kníh Zázrak Wigtownských tulákov, Lietal ako šialenec (životopis "Postracha" Daia Llewellyna) a Odrážač dorážačiek - štúdia obranných stratégií v metlobale.

Kennilworthy Whisp svoj čas delí medzi domov v Not-thinghamshire a "ktorékoľvek miesto, kde tento týždeň hrajú Wightownskí tuláci". K jeho koníčkom patria kocky, vegetariánska kuchyňa a zbieranie historických metiel. PREDSLOV

Metlobal v priebehu vekov je jedným z najobľúbenejších titulov v rokfortskej školskej knižnici. Naša knihovníčka madam Pinceová ma informovala, že "ho takmer každodenne niekto ohmatáva, trúsi naň a vôbec všelijako s ním zaobchádza" - čo je pre ktorúkoľvek knihu obrovský kompliment. Každý, kto pravidelne hrá alebo sleduje metlobal, si knihu vychutná rovnako ako tí z nás, ktorí sa zaujímajú o širšie súvislosti dejín čarovania a kúzel. Rovnako ako sme rozvíjali hru nazvanú metlobal, rozvíjala táto hra aj nás: metlobal zjednocuje čarodejníkov a čarodejnice zo všetkých oblastí života, spája nás, aby sme spoločne strávili chvíle radostného nadšenia, triumfu a (v prípade tých, čo sú fanúšikmi Kudleyovských kanónov) zúfalstva. Musím sa priznať, že som mal isté problémy, kým som madam Pinceovú presvedčil, aby sa s jedným exemplárom tejto príručky rozlúčila a umožnila tak vydanie tejto knihy pre širšiu verejnosť. Je tiež pravda, že po tom, čo som ju informoval, že bude k dispozícii aj muklom, stratila nakrátko reč a niekoľko minút sa nepohla ani nezažmurkala. Keď sa spamätala, starostlivo sa ma spýtala, či som sa náhodou nezbláznil. S potešením som ju ubezpečil, že sa nemusí obávať, a vysvetlil som jej, prečo som rozhodol pre toto neslýchané riešenie. Muklovskí čitatelia isto nebudú potrebovať nijaké bližšie oboznámenie sa s činnosťou nadácie Comic Relief. Opakujem preto, čo som na vysvetlenie povedal madam Pinceovej, pre čarodejníkov a čarodejnice, ktorí si túto knihu zakúpia. Nadácia Comic Relief používa smiech ako prostriedok proti chudobe, bezpráviu a následkom prírodných katastrôf. Široko organizovaná zábava sa mení na veľké peňažné čiastky (od začiatku činnosti roku 1985 už nadácia zhromaždila 174 miliónov libier, teda vyše tridsaťštyri miliónov galeónov). Ak si túto knihu kúpite - a ja vám radím, aby ste si ju kúpili, pretože ak ju budete čítať pridlho bez zaplatenia, stanete sa terčom zlodejskej kliatby - prispejete aj vy na túto zázračnú pomoc. Klamal by som čitateľov, keby by som tvrdil, že po tomto vysvetlení mi už madam Pinceová titul zo svojej knižnice s radosťou odovzdala, aby som ho vydal napospas muklom. Navrhovala niekoľko alternatívnych riešení, napríklad oznámiť ľuďom z nadácie Comic Relief, že knižnica vyhorela, alebo jednoducho predstierať, že som náhle zomrel a nezanechal nijaké inštrukcie. Keď som jej vysvetlil, že by som predsa len dal radšej prednosť svojmu pôvodnému plánu, zdráhavo súhlasila a rozhodla sa knihu mi odovzdať. Aj keď v okamihu, keď ju už skutočne mala dať z rúk, jej praskli nervy, takže som jej musel prst za prstom odtŕhať z knihy.

Napriek tomu, že som z tohto zväzku odstránil všetky zvyčajné zaklínadlá, ktoré chránia knihy požičané z knižníc, nemôžem zaručiť, že po nich nezostali žiadne stopy. Sú známe prípady, keď madam Pinceová zabezpečila knihy jej zverené zvlášť nezvyčajnými zlo-voľnými čarami. Sám som vlani vo chvíľke roztržitosti načmáral niekoľko klikov-hákov do požičanej Teórie transsubstanciálneho premieňania a v nasledujúcom okamihu ma kniha začala zúrivo mlátiť do hlavy. Zaobchádzajte preto s touto knihou opatrne. Nevytrhávajte z nej listy. Nepusťte ju do vane. Nemôžem totiž sľúbiť, že sa na vás odrazu nevrhne madam Pinceová, nech bude kdekoľvek, a nebude od vás žiadať vysokú pokutu. Zostáva mi už len poďakovať za to, že ste podporili nadáciu Comic Relief, a poprosiť muklov, aby sa nepokúšali hrať metlobal doma: je to samozrejme hra celkom vymyslená a naozaj ju nehrá nikto. Rád by som zároveň využil túto príležitosť aj na to, aby som družstvu Magochester United zaželal veľa šťastia do nadchádzajúcej sezóny.

PRVÁ KAPITOLA VÝVOJ LIETAJÚCEJ METLY

Do dnešného dňa nikto nevymyslel zaklínadlo, ktoré by čarodejníkom a čarodejniciam umožňovalo lietať v ľudskej podobe bez pomoci. Tých niekoľko animágov, ktorí sa premieňajú na okrídlených tvorov, síce lietať vie, tvoria však vzácnu výnimku. Ak sa čarodejník alebo čarodejnica premení na netopiera, môže síce letieť, pretože však získajú aj netopierí mozog, v okamihu, keď sa vznesú do vzduchu, neodvratne zabudnú, kam mali namierené. Levitácia je bežným umením, ale naši predkovia sa nechceli uspokojiť len s tým, že sa budú vznášať pol druha metra nad zemou. Chceli niečo viac. Chceli lietať ako vtáky bez toho, aby sa obťažovali s perím, ktoré by im narástlo. Dnes je pre nás úplnou samozrejmosťou, že každá čarodejnícka rodina v Británii má doma prinajmenšom jednu lietajúcu metlu, takže si len zriedkakedy položíme otázku, prečo to vlastne tak je. Prečo práve taká obyčajná vec, ako je metla, sa stala jediným legálne povoleným prostriedkom prepravy čarodejníkov a čarodejníc? Prečo sme u nás na Západe nezaviedli lietanie napríklad na koberci, ktorý si získal mimoriadnu obľubu našich východných susedov? Prečo sme si radšej nevybrali lietajúce sudy, pohovky, lietajúce vane... Prečo práve metly? Čarodejnice a čarodejníci si odjakživa veľmi dobre uvedomovali, že ak by ich muklovskí spoluobčania poznali plný rozsah ich čarodejníckych schopností, určite by sa ich snažili využiť vo svoj prospech, takže svoju existenciu tajili dávno pred tým, než vstúpil do platnosti Medzinárodný zákon o utajení kúziel. Pokiaľ chceli vo svojich domácnostiach prechovávať niečo, čo by im umožňovalo lietať, muselo to byť nenápadné, niečo, čo sa dalo ľahko ukryť. Metla bola na takýto účel ideálna: keď ju muklovia našli, nemuseli nič vysvetľovať a vymýšľať si výhovorky, bola ľahko prenosná a nebola drahá. Napriek tomu však prvé metly začarované na lietanie mali určité nedostatky. Historické záznamy dokazujú, že európske čarodejnice a európski čarodejníci používali lietajúce metly už roku 962 nášho letopočtu. V istom nemeckom iluminovanom rukopise z tohto obdobia je obrázok troch čarodejníkov, ktorí zosadajú zo svojich metiel s neobyčajne utrápeným výrazom na tvári. Škótsky čarodejník Guthrie Lochrin vo svojom spise z roku 1107 spomína "zadok plný triesok a obrovskú zlatú žilu" ako následok svojho krátkeho letu na metle z Montrose do Arbroathu. Jedna zo stredovekých metiel, ktorá je uložená v Múzeu metlobalu v Londýne, nám názorne ukazuje dôvody Lochrinovej nespokojnosti a nepohodlia (pozri obr. A). Hrubá sukovitá rúčka z nelakovaného jaseňového dreva s lieskovými vetvičkami nedbanlivo priviazanými na jednom konci nezaručovala pohodlie ani aerodynamický let. Čary, ktorými bola metla obdarená, boli na rovnako primitívnej úrovni: zabezpečovali let iba jednou rýchlosťou, stúpanie, klesanie a zastavovanie. Pretože v tých časoch si jednotlivé čarodejnícke rodiny vyrábali metly pre vlastnú potrebu doma, medzi týmito výtvormi boli obrovské rozdiely v rýchlosti, pohodlnosti a v manévrovacích schopnostiach. Niekedy v 12. storočí sa však čarodejníci naučili ponúkať si navzájom svoje služby, takže napríklad zručný výrobca metiel mohol vymieňať svoje produkty hoci za odvary, ktoré vedel lepšie pripravovať jeho sused. Keď sa z metiel postupne stali pohodlnejšie dopravné prostriedky, začalo sa na nich častejšie lietať aj pre radosť z lietania, než len preto, aby sa majiteľ metly premiestnil z bodu A do bodu B.

Obrázok A DRUHÁ KAPITOLA HISTORICKÉ HRY S METLAMI

V športových hrách sa metly začali používať, len čo sa vo svojom vývoji dostali do štádia, keď mohli letci na nich zatáčať, meniť rýchlosť a výšku letu. Staré čarodejnícke spisy a obrazy nám poskytujú určité predstavy o tom, ako vyzerali hry, ktoré hrali naši predkovia. Niektoré z týchto hier už neexistujú, iné pretrvali alebo sa z nich vyvinuli športy, ktoré poznáme dnes. Preslávené výročné preteky metiel, ktoré sa usporadúvajú vo Švédsku, sa po prvý raz konali v 10. storočí. Účastníci letia z Kopparbergu do Arjeplogu, čo je vzdialenosť asi štyristopäťdesiat kilometrov. Trasa vedie priamo cez dračiu rezerváciu a obrovská strieborná trofej má podobu švédskeho krátkonosého draka. Dnes majú tieto preteky medzinárodné obsadenie a v Kopparbergu sa schádzajú čarodejníci všetkých národností, aby povzbudili štartujúcich. Hneď po tom sa premiestnia do Arjeplogu, kde blahoželajú všetkým, ktorí preteky prežili. Na slávnom obraze Günter Zúrivý je víťazom z roku 1105 je zachytená stará nemecká hra nazývaná stichstock. Na sedem metrov vysoký stĺp priviazali dračí mechúr. Úlohou hráča na metle bolo tento mechúr chrániť. Strážca mechúra mal okolo pása povraz, ktorým bol pripútaný k stĺpu, takže sa od neho nemohol vzdialiť viac ako tri metre. Ostatní hráči postupne jeden po druhom útočili na mechúr s cieľom prepichnúť ho špeciálne zaostreným hrotom svojej metly. Strážca mechúra mohol na odrážanie týchto útokov používať čarodejný prútik. Hra sa skončila, keď sa niekomu podarilo mechúr prepichnúť alebo keď strážca všetkých protivníkov úspešne začaroval a vyradil z hry, prípadne keď sa zrútil totálne vyčerpaný. Stichstock sa vytratil zo scény v 14. storočí. V Írsku dosiahla obrovský rozkvet hra nazvaná aingingein, ktorá sa stala aj námetom mnohých írskych balád (legendárny čarodejník Fingal Neohrozený bol údajne naozajstným majstrom v aingingeine). Hráči jeden po druhom brali šišku čiže loptu (v skutočnosti to bol nafúknutý capí žlčový mechúr) a rýchlo s ňou leteli cez horiace sudy umiestnené na dlhých stĺpoch vysoko vo vzduchu. Šišku museli na záver prehodiť cez posledný sud. Víťazom sa stal ten hráč, ktorému sa podarilo prehodiť ju cez posledný sud v najkratšom čase a ktorý zároveň na trati nezačal horieť. Škótsko bolo kolískou pravdepodobne najnebezpečnejšej zo všetkých hier na metle - creaothceannu. O tejto hre hovorí tragická galská balada z 11. storočia, ktorej prvá sloha znie v preklade asi takto:

Dvanásti hrdinskí bojovníci sa na štart zlietli, na hlavách kotlíky, napnuté údy i telo, za hlaholu rohu sťa orly k nebesám sa vzniesli, z chrabrých však desiati zahynúť mali.

Každý hráč creaothceannu mal na hlave kovový kotlík pripnutý remeňmi. Po zadunení rohu alebo bubna začala na zem padať až stovka začarovaných kameňov a balvanov, ktoré sa pred začiatkom hry vznášali vo výške asi tridsať metrov nad zemou. Hráči creaothceannu poletovali sem a tam a pokúšali sa čo najviac kameňov chytiť do svojich kotlíkov. Mnohí škótski čarodejníci pokladali creaothceann za najnáročnejšiu skúšku mužnosti a odvahy. Hra sa v stredoveku tešila veľkej pozornosti napriek obrovskému množstvu smrteľných úrazov, ktoré ju sprevádzali. Roku 1762 ju vyhlásili za nezákonnú a napriek tomu, že Magnus Vajcová hlava Macdonald v šesťdesiatych rokoch 20. storočia viedol vášnivú kampaň za jej obnovenie, Ministerstvo mágie odmietlo zákaz zrušiť. Sácaná si získala mimoriadnu obľubu v anglickom Devone. Bola to istá barbarská obdoba rytierskych turnajov. Jediným cieľom bolo zhodiť čo najviac hráčov z metiel. Vyhral ten, kto zostal posledný sedieť na metle. Prehadzovaná pochádza z Herefordshiru. Podrobne ako v stichstocku sa tu používal nafúknutý mechúr, zvyčajne prasačí. Hráči sedeli na metlách čelom dozadu a metlou odrážali mechúr sem a tam cez živý plot. Ak niekto mechúr minul, jeho súperi získavali bod. Víťazom sa stal hráč, ktorý ako prvý nazbieral päťdesiat bodov. Prehadzovaná sa v Anglicku hrá dodnes, aj keď si nikdy nezískala veľkú priazeň širšej verejnosti. Sácaná prežíva iba ako detská hra. Pri Amphorpoolskom močiari však vznikla hra, ktorá sa jedného dňa mala stať najpopulárnejším športom celého čarodejníckeho sveta. TRETIA KAPITOLA HRA NA AMPHORPOOLSKOM MOČIARI

Za to, že poznáme primitívne začiatky metlobalu, vďačíme zápiskom čarodejnice Gertie Keddleovej, ktorá na začiatku 11. storočia bývala na okraji Amphorpoolskeho močiara. Našťastie pre nás si písala denník, ktorý je dnes uložený v Múzeu metlobalu v Londýne. Úryvky boli preložené zo saského rukopisu, kde sa používal nie veľmi spisovný jazyk.

Utorok. Horúčava. Už zasa tu vyvádzala tá banda z druhej strany močiara. Hrali na metlách tú svoju pomätenú hru. Do kapustového záhona mi spadla veľká kožená lopta. Toho chlapíka, čo si po ňu prišiel, som zariekla. Bol to taký zamastený, vysoký skaderuka-skadenoha. Rada by som videla, ako sa mu lietalo s kolenami naopak.

Utorok. Mokro. Vyšla som si do močarín na žihľavu. Tí bujaci na metlách zasa hrali. Chvíľu som ich pozorovala schovaná za skalou. Majú novú loptu. Hádžu ju jeden druhému a pokúšajú sa ju zastrčiť do korún stromov na protiľahlých stranách močiara. Blázni. Taká kravina.

Utorok. Veterno. Zastavila sa tu Gwenog na žihľavový čaj a potom ma vytiahla von. Skončili sme tým, že sme pozorovali tie makové hlavy, ako nad močiarom hrajú tú svoju hru. Bol tam aj veľký škótsky čarodejník, čo býva hore na kopci. Tí blázni teraz majú dva veľké kamene, ktoré poletujú sem a tam a snažia sa všetkých zhodiť i z metiel. Keď som sa dívala, tak sa to, žiaľ, nestalo. Gwenog mi prezradila, že aj ona chodí hrať. Vrátila som sa domov znechutená.

Tieto zápisky nám prezrádzajú omnoho viac, než mohla Gertie Keddleová tušiť, a to aj napriek tomu, že poznala meno len jedného dňa v týždni. Po prvé, dozvedáme sa, že lopta, ktorá dopadla do jej kapustného záhona, bola rovnako ako moderná prehadzovačka vyrobená z kože - čo je prirodzené, pretože nafúknutým mechúrom, ktorý sa používal v tom období v iných hrách na metle, by sa ťažko presne prihrávalo, hlavne za vetristého počasia. Po druhé nám Gertie prezradila, že hráči sa loptu "pokúšajú zastrčiť do korún stromov na protiľahlých stranách močiara" - jednoznačne šlo o počiatočnú formu skórovania. Po tretie nás aspoň v krátkosti zoznámila s rannou podobou dorážačiek. Mimoriadne zaujímavá je skutočnosť, že sa hry zúčastnil nemenovaný "veľký škótsky čarodejník". Mohol to byť azda nejaký hráč creaothceannu? Bol to azda on, kto prišiel s nápadom očarovať ťažké kamene a prinútiť ich nebezpečne poletovať po ihrisku, keď sa nechal inšpirovať balvanmi používanými pri hre v jeho rodnej krajine? Ďalšiu zmienku o tejto hre, ktorá bola taká populárna na Amphorpoolskom močiari, nachádzame o storočie neskôr v liste, ktorý čarodejník Goodwin Kneen písal svojmu nórskemu bratancovi Olafovi. Kneen žil v Yorkshire, čo dokazuje, že sa tento šport za tých sto rokov, ktoré uplynuli od čias, keď ho videla Gertie Keddleová, rozšíril po celej Británii. Kneenov list je uložený v archíve nórskeho Ministerstva mágie.

Milý Olaf! Ako sa máš? Ja sa mám dobre, ale Gunhildu obchádzajú dračie osýpky. Minulú sobotu večer sme sa výborne zabávali na úžasnom metlobalovom zápase, aj keď chuderka Gunhilda nebola vo svojej koži, takže nenastúpila ako chytačka a namiesto nej sme museli postaviť kováča Radulfa. Družstvo z Ilkleya hralo dobre, na nás však ani zďaleka nestačili, pretože sme celý mesiac usilovne trénovali a skórovali sme štyridsaťdvakrát. Radulf dostal krvákom do hlavy, pretože starý Ugga nebol so svojím kyjakom dosť rýchly. Nové bránkové sudy sa výborne osvedčili. Tri na každej strane na vysokých stĺpoch. Venovala nám ich Oona z hostinca. Celý večer nám potom nalievala medovinu na účet podniku, pretože sme vyhrali. Gunhilda sa trochu hnevala, že som sa vrátil tak neskoro. Musel som bojovať s niekoľkými nepeknými kliatbami, prsty však mám už zase na mieste. Posielam tento list po najlepšej sove, ktorú mám, a dúfam, že dorazí až k Tebe.

Tvoj bratanec Goodwin

Z tohto listu vidíme, ako ďaleko sa hra za sto rokov dostala. Goodwinova manželka mala hrať "chytačku" - čo je pravdepodobne starý termín pre strážcu. Krvák (nepochybne ide o starú formu dorážačky), ktorý udrel kováča Radulfa, mal zrejme postrážiť a odvrátiť Ugga, ktorý očividne hral odrážača, pretože mal kyjak. Ako bránky už neslúžili stromy, ale sudy na stĺpoch. Stále však chýbal jeden veľmi dôležitý prvok hry: ohnivá strela. Štvrtá metlobalová lopta sa zjavila na scéne až v polovici 13. storočia za veľmi zvláštnych okolností. ŠTVRTÁ KAPITOLA

NÁSTUP OHNIVEJ STRELY

Od počiatku 12. storočia bol obľúbenou zábavou medzi mnohými čarodejnicami a čarodejníkmi lov ohniváčikov. Ohniváčik je dnes chráneným vtáčím druhom, v tých časoch sa však v severnej Európe vyskytoval celkom bežne, aj keď si jeho existenciu muk-lovia málokedy všimli. Vedel sa totiž mimoriadne obratne skrývať a lietal obrovskou rýchlosťou, takže vyzeral ako ohnivá strela (pozri obr. B). Miniatúrna veľkosť ohniváčika spolu s jeho pozoruhodnou rýchlosťou vo vzduchu a s jeho nadaním vyhýbať sa dravcom len zvyšovala prestíž čarodejníkov, ktorým sa podarilo chytiť ho. Na jednej tapisérii z 12. storočia zachovanej v Múzeu metlobalu je zobrazená skupina čarodejníkov, ktorí sa vydávajú na lov ohniváčika. Na prvom výjave tejto tapisérie niektorí lovci nesú siete, iní používajú paličky a ostatní sa pokúšajú chytiť ohniváčika holými rukami. Tapiséria odhaľuje skutočnosť, že ak sa niekomu ohniváčika podarilo chytiť, často ho rozmliaždil. Na záverečnom výjave tapisérie vidíme, ako čarodejník, ktorý ohniváčika chytil, preberá odmenu v podobe mešca zlata. Lov ohniváčikov bol po mnohých stránkach trestuhodnou zábavou. Každému čarodejníkovi, ktorý to má v hlave v poriadku, sa zabíjanie týchto mierumilovných vtáčikov zo športu musí protiviť. Navyše, lov ohniváčikov, ktorý sa zvyčajne usporadúval za denného svetla, umožňoval muklom na vlastné oči vidieť omnoho viac lietajúcich metiel než pri akejkoľvek inej čarodejníckej aktivite. Vtedajšia Čarodejnícka rada však nebola schopná obľubu tohto športu potlačiť. Ako uvidíme z ďalšieho textu, dokonca sa zdá, že sama Rada nevidela v lovení ohniváčika nič zlé.

Obrázok B

Cesty lovenia ohniváčikov a metlobalu sa napokon skrížili roku 1269 na stretnutí, ktoré osobne poctil svojou prítomnosťou sám náčelník Čarodejníckej rady Barberus Horenos. Dozvedáme sa o tom z rozprávania očitej svedkyne, madam Modesty Rabnottovej z Kentu, ktorá poslala opis zápasu svojej sestre Prudence do Aberdeenu (tento list je tiež v Múzeu metlobalu). Podľa madam Rabnottovej priniesol Horenos na stretnutie ohniváčika v klietke a sľúbil zhromaždeným hráčom, že tomu, kto ho počas hry chytí, vyplatí odmenu sto päťdesiat galeónov (v dnešnom prepočte viac ako milión galeónov. Či mal alebo nemal náčelník Horenos v úmysle výhru aj vyplatiť, nie je pre nás dôležité). Ďalšie udalosti opisuje madam Rabnottová takto:

Všetci hráči naraz vzlietli do vzduchu, vonkoncom si nevšímali prehadzovačku a vyhýbali sa krvákom. Obidvaja strážcovia nechali bránky bez dozoru a venovali sa naháňaniu. Nešťastný malý ohniváčik poletoval po ihrisku sem tam a hľadal únikovú cestu, lenže čarodejníci z hľadiska ho odpudzovacími kúzlami zahnali vždy späť. Nuž, Pru, poznáš môj názor na lov ohniváčikov a vieš, čoho som schopná, keď mi dôjde trpezlivosť. Vybehla som na ihrisko a začala jačať. "Náčelník Horenos, toto predsa nie je šport! Nechajte toho ohniváčika letieť, nech môžeme sledovať ušľachtilú hru metlobal, kvôli ktorej sme sa tu stretli!" Nebudeš tomu veriť, Pru, ale ten nafúkanec sa len zarehotal a hodil po mne prázdnu klietku. Ale to som už bola riadne napajedená, Pru, ver mi. Keď si to zrazu úbohý ohniváčik namieril priamo na mňa, vyslala som privolávacie kúzlo. Ty dobre vieš, že privolávacie kúzlo ovládam naozaj dobre, Pru - a navyše sa mi mierilo ľahšie, lebo som v tej chvíli nesedela na metle. Vtáčik mi priletel rovno do ruky. Zastrčila som si ho za výstrih habitu a utekala som preč, akoby som mala čerta za pätami. Samozrejme že ma chytili, ale ešte predtým som stihla ohniváčika pustiť na slobodu. Náčelník Horenos sa hrozne rozzúril a v jednej chvíli som si myslela, že skončím ako ropucha alebo niečo ešte horšie. Jeho poradcovia ho však upokojili, takže, som dostala iba pokutu desať galeónov za narušenie hry. Samozrejme, desať galeónov som v živote nemala, takže teraz prídem o svoj dom. Čoskoro sa teda objavím a nasťahujem sa k Tebe. Našťastie mi nevzali môjho hipogryfa. A poviem Ti ešte jednu vec, Pru, náčelník Horenos by stratil môj hlas, keby som nejaký mala.

Tvoja milujúca sestra Modesty

Statočný čin madam Rabnottovej síce zachránil život jednému ohniváčikovi, všetkých ich však zachrániť nemohol. Nápad náčelníka Horenosa navždy zmenil podobu metlobalu. Ohniváčiky sa začali vypúšťať pri všetkých metlobalových zápasoch a jeden hráč z družstva (takzvaný "lovec") mal výhradne za úlohu chytiť ho. Keď vtáčika zabili, hra sa skončila a družstvo s úspešným lovcom získalo stopäťdesiat bodov navyše na pamiatku tých sto päťdesiatich galeónov, ktoré sľuboval náčelník Horenos. Úlohou divákov bolo udržať ohniváčika na ihrisku pomocou odpudzovacích kúziel, ktoré spomínala aj madam Rabnottová. Do polovice nasledujúceho storočia sa však počet ohniváčikov tak drasticky znížil, že Čarodejnícka rada, ktorej v tom čase predsedala podstatne osvietenejšia Elfrída Claggová, vyhlásila ohniváčika za chránený vtáčí druh a zakázala jeho zabíjanie a používanie pri metlobalových zápasoch. V Somersete založili Rezerváciu ohniváčikov Modesty Rabnottovej a začalo sa aj horúčkovité pátranie, čím vtáčika nahradiť, aby sa mohlo v zápasoch pokračovať. Vynález ohnivej strely sa pripisuje čarodejníkovi Bowmanovi Wrightovi z Godrikovej bane. Kým metlobalové družstvá hľadali po celej krajine iného vtáka ako náhradu za ohniváčika, Wright, pretože mal rozsiahle skúsenosti s čarodejníckym spracovaním kovov, si zaumienil vytvoriť loptu, ktorá by svojimi vlastnosťami presne kopírovala letové vlastnosti ohniváčika. O tom, že sa mu to dokonale podarilo, svedčia viaceré pergamenové zvitky, ktoré sa zachovali po jeho smrti (dnes sú majetkom súkromného zberateľa) ako súpis objednávok prichádzajúcich z celej krajiny. Strieborné krídla ohnivej strely mali rovnako ako krídla ohniváčika otočné kĺby, ktoré jej umožňovali meniť smer s rovnakou bleskovou rýchlosťou a presnosťou ako jej živý vzor. Dá sa povedať, že vynálezom ohnivej strely sa skončil proces, ktorý sa začal o tri storočia skôr nad Amphorpoolským močiarom. Zrodil sa pravý metlobal!

PIATA KAPITOLA

PROTIMUKLOVSKÉ OPATRENIA

Roku 1358 zaznamenal čarodejník Zachariáš Mrzút prvý úplný opis hry nazývanej metlobal. Začal tým, že zdôraznil nutnosť poistiť sa pri metlobalových zápasoch proti muklom: "Vyberajte si na hru miesta v neobývaných vresoviskách ďaleko od muklovských osád a dbajte na to, aby vás nikto nevidel, keď sa vznesiete do vzduchu. V prípade, že si chcete vybudovať stále ihrisko, použite príslušné kúzla na odpudzovanie muklov. Odporúča sa hrať metlobal v noci." Nie všetci sa riadili Mrzútovými vynikajúcimi radami, ako o tom svedčí fakt, že Čarodejnícka rada roku 1362 zakázala konanie akýchkoľvek metlobalových zápasov v okruhu päťdesiatich kilometrov od všetkých miest. Popularita hry očividne rástla, preto Rada považovala za nevyhnutné roku 1368 zákon ešte sprísniť a zakázala hrať metlobal v okruhu sto kilometrov od miest. Roku 1419 Rada schválila pamätný výnos, podľa ktorého by sa metlobal nemal hrať "nikde v blízkosti akéhokoľvek miesta, kde existuje čo len najmenšia pravdepodobnosť, že by sa mohol nablízku vyskytnúť nejaký mukel. V opačnom prípade sa veľmi radi presvedčíme, ako sa vám bude hrať, keď budete prikovaní k stenám väznice." Ako je známe každému školopovinnému čarodejníkovi, skutočnosť, že lietame na metlách, patrí k našim tajomstvám, ktoré sa skrývajú najťažšie. Nijaký muklovský obraz čarodejnice nie je úplný bez metly, a hoci sú tieto kresby veľmi smiešne (také metly, ako zobrazujú muklovia, by sa totiž neudržali vo vzduchu ani sekundu), pripomínajú nám, že sme dlhé storočia boli neopatrní a nemalo by nás teda prekvapovať, keď si muklovia metly a čary vo svojich predstavách neoddeliteľne spájajú. Dostatočné bezpečnostné opatrenia sa však podarilo presadiť až po roku 1692. V tom čase bol prijatý Medzinárodný zákon o utajení kúzel, podľa ktorého je každé Ministerstvo mágie priamo zodpovedné za dôsledky hrania čarodejníckych športov na vlastnom území. V Británii dodržiavanie tohto zákona viedlo k ustanoveniu Oddelenia čarodejníckych hier a športov. Metlobalové družstvá, ktoré odmietli pristúpiť na ministerské nariadenia, okamžite rozpustili. Najslávnejším príkladom tohto trestu boli Banchorskí búchači, škótske mužstvo neslávne známe nielen svojimi hroznými metlobalovými výkonmi, ale aj búrlivými večierkami po zápasoch. Po stretnutí, ktoré hrali roku 1814 proti Applebyským šípom, Búchači nechali svoje dorážačky voľne odletieť do noci a navyše sa vydali ukradnúť čiernu hebridskú ovcu, aby z nej urobili svojho tímového maskota. Zástupcovia Ministerstva mágie ich pristihli v okamihu, keď prelietali nad Invernessom, a Banchorskí búchači si už nikdy nezahrali. Dnes už metlobalové družstvá nehrajú v sídelných mestách, ale cestujú na ihriská, ktoré sú pod dohľadom Oddelenia čarodejníckych hier a športov a urobili potrebné protimuklovské bezpečnostné opatrenia. Potvrdzuje sa, čo pred šesťsto rokmi správne navrhoval Zachariáš Mrzút: najbezpečnejšie je zriaďovať metlobalové ihriská na neobývaných vresoviskách. ŠlESTA KAPITOLA ZMENY V METLOBALE OD 14. STOROČIA Ihrisko

Zachariáš Mrzút opisuje metlobalové ihrisko 14. storočia ako ihrisko oválneho tvaru, stopäťdesiat metrov dlhé a dvadsaťštyri metrov široké s malým centrálnym kruhom ( o priemere približne šesťdesiat centimetrov) uprostred. Hovorí aj to, že rozhodca (alebo metlarbiter, ako sa táto osoba v tých časoch nazývala) priniesol všetky štyri lopty do centrálneho kruhu a štrnásť hráčov sa rozostavilo okolo neho. Len čo lopty vypustili (prehadzovačku vyhadzoval sám rozhodca - pozri ďalej "prehadzovačka" ), hráči sa okamžite vzniesli do vzduchu. Ako bránky v Mrzútových časoch slúžili veľké koše na stožiaroch, znázornené na obr. C. Roku 1620 napísal Quintius Umfraville knihu nazvanú Ušľachtilý šport čarodejníkov, ktorá obsahovala aj schematický nákres ihriska 17. storočia (obr. D). Vidíme na ňom, že pribudli pásma, ktoré poznáme pod názvom bránkovisko (pozri aj nižšie Pravidlá). Koše na vrcholkoch stožiarov boli podstatne menšie ako za Mrzútových čias. Od roku 1883 sa namiesto strieľania gólov do košov začali využívať bránkové stožiare, ktoré sa používajú dodnes. Správu o tejto inovácii priniesol aj vtedajší Denný Prorok (pozri nižšie). Podoba metlobalového ihriska sa od tých čias nezmenila.

Obrázok D Vráťte nám naše koše!

Takýto pokrik sme počuli včera večer z úst hráčov metlobalu v celej krajine po tom, čo vyšlo najavo, že sa Oddelenie čarodejníckych hier a športov rozhodlo spáliť tradičné koše, ktoré sa po celé storočia používali v metlobale na strieľanie gólov. "Žiadne koše nepálime, nepreháňajte," vyhlásil podráždene včera večer zástupca spomínaného oddelenia, ktorého sme požiadali o vyjadrenie. "Ako ste si všimli, doteraz sa používali koše rôznej veľkosti. Zistili sme, že nie sme schopní veľkosť košov zjednotiť tak, aby boli podmienky pre dosiahnutie gólov v celej Británii rovnaké. Iste chápete, že je to otázka férovej hry. Veď to posúďte aj sami: neďaleko Bartonu existuje jedno družstvo, ktoré má na stožiaroch ihriska v svojom bránkovisku pripevnené také miniatúrne košíky, že by ste nimi nepretlačili ani bobuľku hrozna, kým na stožiaroch súperovho bránkoviska povievajú akési obrovské prútené jaskyne. To jednoducho nejde! Dohodli sme sa na štandardnej veľkosti obručí, a tým to hasne. Všetko je jasné a spravodlivé." Hneď nato sa zástupca Oddelenia čarodejníckych hier a športov musel schovať pred spŕškou košíkov, ktoré po ňom začali hádzať rozzúrení demonštranti zhromaždení v hale. Aj keď z podnecovania výtržností neskôr obvinili buričov spomedzi škriatkov, niet pochýb, že fanúšikovia metlobalu v celej Británii dnes večer smútia, lebo zanikla ich milovaná hra v takej podobe, v akej sme ju doteraz poznali. "Bez košov to už nikdy nebude mať ten správny švung," smutne sa sťažoval jeden bruchatý starý čarodejník. "Pamätám sa, že keď som bol ešte malý chlapec, zapaľovali sme ich uprostred zápasu, aby sme si užili trochu zábavy. S nejakými obručami to už nepôjde. Nebude to ani spolovice taká psina." Denný Prorok, 12. februára 1883

Lopty

Prehadzovačka

Ako vieme z denníka Gertie Keddleovej, prehadzovačky sa od samého počiatku vyrábali z kože. Prehadzovačka ako jediná z metlobalových lôpt nebola pôvodne očarovaná: bola to jednoducho zošívaná kožená guľa, často so slučkou (pozri obr. E), pretože sa musela chytať i hádzať jednou rukou. Niektoré staré prehadzovačky majú úchytné jamky na prsty. Potreba slučky či úchytiek však vymizla po roku 1875, keď sa vynašli chytacie kúzla, pomocou ktorých je strelec schopný očarovanú loptu ovládať jednou rukou aj bez podobných pomôcok. Moderná prehadzovačka má priemer dvadsaťpäť centimetrov a je bez švíkov. Žiarivo červenú farbu dostala prvý raz roku 1711 po stretnutí, ktoré prebiehalo za vytrvalého dažďa, takže vždy, keď niekto loptu pustil na zem, nedala sa rozoznať od rozbahneného terénu. Triafačov čoraz viac rozčuľovalo, že ak niekto minul prehadzovačku vo vzduchu, museli sa ustavične strmhlav vrhať dolu a zdvíhať ju zo zeme. Krátko potom, čo zmenila farbu, prišla čarodejnica Daisy Pennifoldová s nápadom očarovať prehadzovačku tak, aby sa v prípade, že ju niekto z hráčov nechytí alebo pustí, vznášala len pomaly na zem, akoby klesala ku dnu vo vode, takže triafači ju môžu zachytiť ešte vo vzduchu. "Pennifoldovej prehadzovačka" sa používa dodnes.

Obrázok E

Dorážačky

Ako sme už videli, prvými dorážačkami (či vtedy ešte krvákmi), boli lietajúce kamene, ktoré sa do Mrzútových čias zmenili len tak, že išlo o kamene opracované do podoby lôpt. Tieto dorážačky však mali jednu veľkú nevýhodu: čarami posilnené palice odrážačov v 15. storočí ich dokázali rozbiť a potom všetkých hráčov až do skončenia hry prenasledoval lietajúci štrk. Pravdepodobne z tohto dôvodu začali niektoré metlobalové družstvá začiatkom 16. storočia experimentovať s kovovými dorážačkami. Agatha Chubbová, odborníčka na starožitné čarodejnícke predmety, identifikovala až dvanásť olovených dorážačiek pochádzajúcich z tohto obdobia, ktoré sa našli v írskych rašeliniskách a anglických vresoviskách. "Ide určite o dorážačky a nie o delové gule," píše.

Sú na nich zreteľné nepatrné jamky po paliciach odrážačov, ktoré boli posilnené kúzlami, a očividné sú aj charakteristické znaky svedčiace o tom, že pochádzajú z dielne niektorého z čarodejníkov (a nie nejakého mukla) - hladká línia tvarov, dokonalá symetria. Definitívnym dôkazom bola skutočnosť, že len čo som ich vytiahla zo škatule, v ktorej boli uložené, všetky začali ihneď poletovať po mojej pracovni a snažili sa ma zraziť na podlahu.

Po istom čase sa zistilo, že olovo sa na výrobu dorážačiek nehodí pre svoju mäkkosť (každá jamka, ktorá na dorážačke zostane, negatívne ovplyvňuje jej schopnosť priameho letu). Dnes sa dorážačky vyrábajú výlučne zo železa. V priemere majú dvadsaťpäť centimetrov. Kúzlo, ktorým sú dorážačky očarované, ich núti prenasledovať všetkých hráčov bez rozdielu. Ak sú ponechané samy na seba, zaútočia na toho hráča, ktorého majú najbližšie. Úlohou odrážačov je preto odpaľovať dorážačky čo najďalej od vlastného tímu.

Ohnivá strela

Ohnivá strela má veľkosť vlašského orecha, teda rovnakú, akú mal jej predchodca ohniváčik. Je očarovaná tak, aby sa podľa možnosti nedala čo najdlhšie polapiť. Hovorí sa, že roku 1884 ju na vresovisku Bodmin Moor nemohli chytiť celých šesť mesiacov. Obidva tímy, znechutené biednym výkonom svojich stíhačov, radšej zápas nedohrali a predčasne ho ukončili. Cornwalskí čarodejníci, ktorí tamojšiu oblasť dobre poznajú, tvrdia, že ohnivá strela z tohto zápasu dodnes poletuje nad vresoviskom, hoci túto povesť sa nepodarilo potvrdiť. Hráči

Strážca

Post strážcu určite existuje už od 13. storočia (pozri 4. kapitola), jeho úloha sa však od tých čias zmenila. Strážca podľa Zachariáša Mrzúta by mal byť prvý pri bránkových košoch, pretože jeho úlohou je nedovoliť, aby sa prehadzovačka dostala do niektorého z košov. Strážca by si mal dávať dobrý pozor, aby sa príliš nevzdialil k opačnému koncu ihriska, lebo jeho vlastné koše by tak boli za jeho neprítomnosti ohrozené. Nie je však vylúčené, že by sa dostatočne rýchlemu strážcovi podarilo dať gól a potom sa včas a rýchlo vrátiť k vlastným košom a zabrániť súperom vyrovnať. To už musí zodpovedne zvážiť každý strážca sám. Z vyššie uvedeného vyplýva, že za Mrzútových čias plnili strážcovia aj úlohu triafačov, ktorí boli vlastne poverení ďalšími povinnosťami. Mohli sa pohybovať po celom ihrisku a dávať góly. Keď však roku 1620 Quintius Umfraville písal svoju knihu Ušľachtilý šport čarodejníkov, bola už úloha strážcu jednoduchšia. V tom čase už bolo na ihrisku vymedzené bránkovisko a strážcom sa odporúčalo, aby priestor bránkoviska neopúšťali a chránili svoje bránkové koše. Je však povolené, aby strážca z tohto pásma vyletel, ak chce súperov zastrašiť či v zárodku zmariť útočnú akciu.

Odrážači

Povinnosti odrážačov sa v priebehu storočí prakticky nezmenili a je pravdepodobné, že post odrážača jestvuje odvtedy, čo do hry nasadili dorážačky. Základnou úlohou odrážačov je chrániť členov vlastného družstva pred dorážačkami, a to pomocou palíc (v dávnych časoch kyjakov, ako sme zistili z listu Goodwina Kneena v 3. kapitole). Odrážači nikdy nestrieľali góly a nikde nejestvuje ani zmienka o tom, že by nejako manipulovali s prehadzovačkou. Odrážači musia mať veľkú fyzickú silu, aby si poradili s odvracaním dorážačiek. To je tiež dôvod, prečo sú na tomto poste častejšie čarodejníci ako čarodejnice. Okrem toho je dôležité, aby mali mimoriadny zmysel pre rovnováhu, pretože občas metlu pustia obidvoma rukami, aby dorážačku odpálili obojručným úderom.

Triafači

Triafač je v metlobale najstarším hráčskym postom, pretože celá hra sa na svojom počiatku zakladala práve na strieľaní gólov. Triafači si navzájom prihrávajú prehadzovačkou a získavajú pre svoje družstvo desať bodov vždy, keď sa im podarí prehodiť ju cez bránkové obruče. K jedinej podstatnej zmene v hre triafačov došlo roku 1884, čiže rok po tom, ako sa koše nahradili obručami. Vtedy sa zaviedlo pravidlo, ktoré stanovovalo, že do bránkoviska môže vletieť jedine hráč, ktorý nesie prehadzovačku. Pokiaľ do bránkoviska vletí viac triafačov naraz, gól sa neuznáva. Cieľom tohto pravidla bolo odstrániť takzvané "napadnutia strážcu" (pozri ďalej Fauly), čiže manéver, pri ktorom do bránkoviska vleteli dvaja triafači a odtlačili strážcu nabok, takže tretí triafač mal voľnú cestu k brankárovej obručí. Reakcia na toto nové pravidlo sa objavila aj v súdobom Dennom Prorokovi:

Naši strelci nepodvádzajú!

Tak znela včera večer prekvapená reakcia priaznivcov metlobalu po celej Británii hneď po tom, čo Oddelenie čarodejníckych hier a športov vyhlásilo zavedenie trestného strieľania za takzvané "napadnutie strážcu". "Prípady napadnutia strážcu sa príliš rozšírili," konštatoval včera večer zástupca spomínaného odboru, ktorý pôsobil zničeným dojmom. "Predpokladáme, že toto nové pravidlo odstráni ťažké prípady zranenia strážcov, ktorých sme boli až príliš často svedkami. Odteraz sa bude pokúšať prekonať strážcu vždy len jeden triafač, namiesto toho, aby ho napadli hneď traja naraz. Bude to čestnejšie a spravodlivejšie." Hneď nato sa zástupca Oddelenia čarodejníckych hier a športov musel schovať, pretože rozzúrený dav ho začal bombardovať prehadzovačkami. Na miesto prišli aj čarodejníci zo Zboru pre presadzovanie čarodejníckych zákonov a dav, ktorý hrozil, že napadne aj samotného ministra mágie, nekompromisne rozohnali. Jeden pehavý šesťročný chlapec odchádzal z haly uplakaný. "Napádanie strážcu som mal zo všetkého najradšej," prezradil Dennému Prorokovi a triasol sa od vzlykov. "Veľmi radi sa s ockom pozeráme, ako tých strážcov vždy prevalcujú. Takto už na metlobal chodiť nechcem."

Denný Prorok, 22. júna 1884

Stíhač

Stíhači sú tradične najľahší a najrýchlejší letci v družstve. Navyše potrebujú dobrý zrak a zároveň schopnosť jednou a neraz aj obidvoma rukami sa pustiť metly. Vzhľadom na ich obrovský význam pre celkový výsledok zápasu - chytením ohnivej strely sa veľmi často dá v poslednej chvíli odvrátiť prehra a zvíťaziť - sú stíhači najčastejším terčom faulov zo strany súperovho družstva. Napriek tomu, že s postom stíhača sa spája významná osobná prestíž, práve títo hráči vždy utŕžia najvážnejšie zranenia. "Zneškodnite stíhačov!" - tak znie prvá zásada v Odrážačovej biblii Brutusa Scrimgeoura.

Pravidlá

Pravidlá, ktoré tu uvádzame, pripravilo Oddelenie čarodejníckych hier a športov po svojom založení roku 1750: 1. Hoci výška, do ktorej smie hráč v priebehu zápasu vzlietnuť, nie je obmedzená, nesmie pritom prekročiť čiary vymedzujúce obvod ihriska. V prípade, že niekto z hráčov vyletí do autu, musí jeho tím odovzdať prehadzovačku súperovmu družstvu.

2. Kapitán družstva si môže pomocou dohovoreného signálu vyžiadať od rozhodcu "oddychový čas". Iba počas neho sa môžu hráči dotknúť nohami zeme. Oddychový čas je možné predĺžiť až na dve hodiny v prípade, že zápas už prebieha viac ako dvanásť hodín. Ak sa po týchto dvoch hodinách družstvo nevráti na ihrisko, je diskvalifikované.

3. Rozhodca môže proti niektorému z družstiev nariadiť trestné strieľanie. Triafač, ktorý strieľa, letí z centrálneho kruhu k bránkovisku. Všetci ostatní hráči s výnimkou súperovho strážcu sú počas trestného strieľania povinní zostať na boku ihriska.

4. Prehadzovačku možno inému hráčovi vytrhnúť z rúk akýmkoľvek spôsobom, za žiadnych okolností však nie je dovolené, aby hráč chytal súpera za akúkoľvek časť tela.

5. V prípade zranenia nemožno zraneného hráča nahradiť iným. Družstvo musí pokračovať v hre bez neho.

6. Hráči si môžu vziať so sebou na ihrisko prútiky (právo nosiť pri sebe prútik za všetkých okolností vyhlásila Medzinárodná konfederácia čarodejníkov roku 1692, teda v čase najväčšieho prenasledovania zo strany muklov, keď sa čarodejníci chystali prejsť do ilegality), v nijakom prípade ich však nesmú použiť proti členom súperovho družstva, proti ich metlám, proti rozhodcovi či ktorejkoľvek lopte ani proti divákom.

7. Metlobalový zápas sa končí až vtedy, keď niektorí zo súperov chytí ohnivú strelu alebo vtedy, keď sa na tom dohodnú kapitáni obidvoch družstiev.

Fauly

Pravidlá sa samozrejme vyhlasujú preto, aby sa porušovali. V archívoch Oddelenia čarodejníckych hier a športov možno nájsť niekoľko stoviek záznamov o metlobalových fauloch a je všeobecne známe, že počas finálového stretnutia celkom prvých metlobalových majstrovstiev sveta, ktoré sa konali roku 1473, sa hráči dopustili všetkých. Kompletný zoznam týchto faulov nikdy nebol zverejnený. Pracovníci Oddelenia zastávajú názor, že čarodejníkov a čarodejnice by prečítanie takéhoto zoznamu mohlo "priviesť na rôzne nevhodné myšlienky". Sám som mal to šťastie, že v čase, keď som si pripravoval podklady pre túto knihu, získal som aj prístup k dokumentom, ktoré sa týkali spomínaných faulov, a môžem potvrdiť, že ich zverejnenie by rozhodne neprinieslo nič dobré. Navyše, deväťdesiat percent uvedených faulov dnes za predpokladu, že sa dodrží zákaz používania prútikov proti členom súperiaceho družstva (ten bol vyhlásený roku 1538), vôbec neprichádza do úvahy. A dovolím si tvrdiť, že z tých zostávajúcich desiatich percent by väčšina neprišla na um ani tomu najbezohľadnejšiemu hráčovi: ako príklad uveďme "podpálenie súperovej metly", "napadnutie súperovej metly kyjakom" alebo "napadnutie súpera sekerou". Tým však nechcem povedať, že dnešní hráči metlobalu pravidlá nikdy neporušujú. V nasledujúcej tabuľke opisujem desať bežne sa vyskytujúcich nečistých zákrokov. V prvom stĺpci sa uvádza správny metlobalový termín pre každý z faulov.

Názov Týka sa Opis Deformovanie prehadzovačky iba triafačov Nedovolené úpravy prehadzovačky, napríklad jej prepichnutie, aby lietala pomalšie alebo kľukato Držanie všetkých hráčov Chytenie súperovej metly za účelom jeho spomalenia či znemožnenia letu Zosúvanie prehadzovačky iba triafačov Držanie ruky na prehadzovačke vo chvíli, keď prechádza bránkovou obručou (prehadzovačku musí hráč prehodiť) Napadnutie strážcu iba triafačov Keď do bránkoviska vlietne viac než jeden triafač Nedovolené bránenie všetkých hráčov Zachytenie rúčky vlastnej metly o metlu súpera s cieľom odkloniť ho zo smeru letu Všeobecné ohrozenie iba odrážačov Odpálenie dorážačky smerom k divákom, po ktorom sa musí hra prerušiť, kým usporiadatelia pomáhajú napadnutým. Niekedy tento faul používajú bezočiví hráči, ktorí takto znemožnia súperovým triafačom skórovať Prerážanie všetkých hráčov Let so zámerom zraziť sa s protivníkom Pytliactvo všetkých okrem stíhača Ak sa ohnivej strely dotkne iný hráč ako stíhač, alebo ak ju chytí Štuchanie všetkých hráčov Príliš agresívne používanie lakťov v kontakte so súperom Vyrážanie iba strážcu Prestrčenie ktorejkoľvek časti tela bránkovou obručou a odpálenie prehadzovačky. Strážca má obruč chrániť spredu a nie zozadu

Rozhodca

Rozhodovanie metlobalových stretnutí bolo kedysi úlohou, ktorú zvládli len tí najodvážnejší čarodejníci a čarodejnice. Zachariáš Mrzút spomína na prípad rozhodcu Cypriána Youlda z Norfolku, ktorý roku 1357 prišiel o život pri priateľskom stretnutí medzi miestnymi čarodejníkmi. Autora smrtiacej kliatby nikdy nechytili, ale predpokladá sa, že to bol niekto z divákov. Hoci odvtedy neboli zaznamenané žiadne smrteľné úrazy či zabitia rozhodcov, v priebehu storočí došlo k niekoľkým prípadom začarovania ich metiel. Najnebezpečnejšia je premena rozhodcovej metly v teleportačnú strelu nazývanú aj prenášadlo, v dôsledku čoho rozhodca uprostred zápasu zmizne a objaví sa napríklad o niekoľko mesiacov neskôr na Sahare. Oddelenie čarodejníckych hier a športov vydalo prísne inštrukcie, ktoré sa týkajú bezpečnostných opatrení chrániacich metly hráčov aj rozhodcov, takže podobné incidenty sa dnes vyskytujú len výnimočne. Skutočne špičkový metlobalový rozhodca musí vedieť omnoho viac, než len dokonale lietať. Musí sledovať často svojvoľné správanie štrnástich hráčov naraz, takže najbežnejším problémom, na ktorý sa rozhodcovia najčastejšie sťažujú, sú kŕče v namáhanom krku. Pri profesionálnych zápasoch pomáhajú hlavnému rozhodcovi ešte aj čiaroví rozhodcovia, ktorí dohliadajú na to, aby sa nijaký hráč a ani lopta nedostali za povolený okraj ihriska. V Británii vyberá metlobalových rozhodcov Oddelenie čarodejníckych hier a športov. Kandidáti musia absolvovať prísne letové skúšky, písomný test z pravidiel metlobalu a v mnohých náročných previerkach musia navyše preukázať, že sa ani pod tlakom vážnych provokácií neuchýlia k žiadnym zaklínadlám a kliatbam voči previnilcom. SIEDMA KAPITOLA

BRITSKÉ A ÍRSKE METLOBALOVÉ DRUŽSTVÁ

Pretože je nutné, aby metlobalové zápasy zostali pred muklami utajené, muselo Oddelenie čarodejníckych hier a športov obmedziť počet stretnutí, ktoré sa každoročne môžu konať. Kým amatérske stretnutia sa povoľujú len za predpokladu, že budú dodržané všetky nariadenia, počet profesionálnych metlobalových družstiev je obmedzený už od roku 1674, keď vznikla metlobalová liga. V tomto roku trinásť britských a írskych metlobalových družstiev vyhlásili za oficiálne ligové tímy a ostatné družstvá boli oficiálne rozpustené. Týchto trinásť mužstiev dodnes každoročne bojuje o ligový pohár.

Applebyské šípy

Tento severoanglický tím vznikol roku 1612. Ich habity sú svetlomodré, ozdobené žiarivým strieborným šípom. Priaznivci Šípov sa isto zhodnú na tom, že najslávnejším okamihom v ich dejinách bol rok 1932, keď zvíťazili nad vtedajším majstrom Európy, družstvom Sofijských supov v zápase, ktorý trval šestnásť dní, pričom takmer celý čas husto pršalo a bola hmla. Tradíciu fanúšikov klubu - vystreľovanie šípov z prútikov vždy, keď ich družstvo skórovalo - Oddelenie čarodejníckych hier a športov zakázalo roku 1894 po tom, čo jedna z týchto striel prebodla nos rozhodcu Nugenta Pottsa. Už tradičnou sa stala vzájomná nenávisť medzi fanúšikmi Šípov a Osbournských ôs (pozri nižšie).

Ballycastelskí netopieri

Najoslavovanejšie metlobalové družstvo Severného Írska, ktoré do dnešného dňa získalo celkom dvadsaťsedem titulov majstra metlobalovej ligy a je druhým najúspešnejším družstvom histórie. Hráči nosia čierne habity s bordovo-červeným netopierom na hrudi. Ich slávny maskot kaloň Barny je dobre známy z reklamy na ďatelinové pivo. (Barny by si dal ďatelinové pivo - najlepšia netopieria pochúťka.) Caerphillské katapulty

Hráči waleských Katapultov, ktorých klub vznikol roku 1402, nosia habity so svetlozelenými a šarlátovými zvislými pruhmi. Úctyhodná je história tohto klubu, ktorý získal osemnásť titulov majstra ligy a slávny triumf vo finále majstrovstiev Európy roku 1956, v ktorom porazil nórske družstvo Karasjokských drakov. Po tragickej smrti ich najslávnejšieho hráča Postracha Daia Llewellyna, ktorého na dovolenke v Mykénach zožrala chiméra, bol pre všetkých čarodejníkov a čarodejnice vo Walese vyhlásený deň národného smútku. Pamätná medaila Postracha Daia sa v súčasnosti udeľuje po skončení každej sezóny tomu ligovému hráčovi, ktorý sa počas niektorého stretnutia vyznamenal ako bezkonkurenčný a fantasticky bláznivý hazardér.

Falmouthskí sokoli

Sokoli nosia habity v kombinácii tmavosivej a bielej s emblémom sokolej hlavy na prsiach. Sú známi svojou tvrdou a nekompromisnou hrou: túto ich reputáciu upevnili aj svetoznámi odrážači Kevin a Karl Broadmoorovci, ktorí za klub hrali v rokoch 1958-1969 a ktorých výstrelky viedli k tomu, že im Oddelenie čarodejníckych hier a športov celkovo štrnásťkrát pozastavilo aktívnu činnosť. Klubové heslo: "Zvíťazíme! Ak nás čaká prehra, bude každá rozbitá hlava dobrá." Holyheadské harpye

Holyheadské harpye sú veľmi starým waleským tímom (založený roku 1203) a medzi metlobalovými klubmi vynikajú tým, že do svojich služieb od počiatku prijímajú výhradne len čarodejnice. Habity Harpyí sú tmavozelené so zlatým pazúrom na prsiach. Zápas, v ktorom Harpye roku 1953 porazili Heidelberských hromotĺkov, sa všeobecne považuje za jedno z najkvalitnejších metlobalových stretnutí, aké sa kedy odohrali. Súboj trval celkovo sedem dní a skončila ho stíhačka Harpyí Glynnis Griffithsová, keď veľkolepým spôsobom chytila ohnivú strelu. Kapitán Hromotĺkov Rudolf Brand sa preslávil zasa tým, že po skončení zápasu zosadol zo svojej metly a požiadal o ruku kapitánku súperiek Gwendolyn Morganovú, ktorá mu úderom svojho Ometla 5 spôsobila otras mozgu.

Kenmarské kane

Tento írsky klub vznikol roku 1291 a získal si celosvetovú popularitu vďaka temperamentnému povzbudzovaniu škriatkov leprechaunov, ktorí sú jeho maskotmi, a vďaka virtuóznym harfistickým výkonom svojich fanúšikov. Kane nosia smaragdovozelené habity s dvoma žltými zrkadlovo obrátenými K na hrudi. Darren O'Harre, strážca Kaní z rokov 1947-1960 bol trikrát kapitánom írskeho národného mužstva a pripisuje sa mu autorstvo manévru "útočná formácia Jastrabia hlava" (pozri 10. kapitola).

Kudleyovské kanóny

Mnohí ľudia sa nazdávajú, že slávne dni Kanónov sú už minulosťou, ich oddaní fanúšikovia však veria, že znovuzrodenie je nablízku. Kanóny dvadsaťjedenkrát vyhrali ligu, naposledy to však bolo roku 1892 a v celom uplynulom storočí podávali len veľmi nevýrazné výkony. Kudleyovské kanóny nosia žiarivo oranžové habity s emblémom letiacej delovej gule a dvoma čiernymi klubovými iniciálkami. Klubové heslo roku 1972 zmenili zo "Zvíťazíme" na "Držme si všetci palce a dúfajme, že to dobre dopadne." Montroské straky

Straky sú najúspešnejším tímom histórie britskej a írskej ligy. Vyhrali ju doposiaľ tridsaťdvakrát. Ako dvojnásobní majstri Európy majú Straky priaznivcov na celom svete. Z mnohých vynikajúcich hráčov spomeňme stíhačku Eunice Murrayovú (zomrela roku 1942), ktorá kedysi pripravila petíciu za "rýchlejšiu ohnivú strelu, pretože túto je skrátka veľmi jednoduché chytiť", a Hamisha MacFarlana (kapitán v rokoch 1957-1968), ktorý svoju úspešnú metlobalovú kariéru zavŕšil rovnako vynikajúcim pôsobením vo funkcii riaditeľa Oddelenia čarodejníckych hier a športov. Straky nosia čierno-biele habity s jednou strakou na prsiach a jednou na chrbte.

Magochester United

Tím Magochester United bol založený roku 1163 a je najstarším ligovým mužstvom. Môže sa pochváliť dvadsiatimi dvoma titulmi ligy majstrov a dvoma víťazstvami na majstrovstvách Európy. Ich tímovú hymnu "Hej, chlapci, odpáľte tie dorážačky a hoďte sem prehadzovačku" prednedávnom nahrala spievajúca čarodejnícka Celestína Warbecková v rámci kampane za získanie finančných prostriedkov na Nemocnicu sv. Munga na liečbu čarovných chorôb a zranení. Hráči magochesterského tímu nosia tmavomodré habity s klubovým emblémom - dvoma skríženými zlatými papyrusmi.

Pýcha z Portree

Toto družstvo pochádza z ostrova Skye, kde vzniklo roku 1292. "Pýchy", ako im hovoria ich fanúšikovia, nosia tmavočervené habity so zlatou hviezdou na hrudi. Ich najslávnejšia triafačka Catriona McCormacková priviedla ako kapitánka svoj tím v šesťdesiatych rokoch dvakrát k víťazstvu v lige a tridsaťšesťkrát reprezentovala Škótsko. Jej dcéra Meaghan je v súčasnosti strážkyňou družstva. (Jej syn Kirley je sólovým gitaristom populárnej čarodejníckej skupiny Sudičky). Tutshillské tornáda

Tornáda nosia azúrovomodré habity s dvoma tmavomodrými T na prsiach a na chrbte. Klub vznikol roku 1520 a obdobím najväčších úspechov bol pre nich začiatok 20. storočia, keď sa pod vedením kapitána a stíhača Rodericka Plumptona stali päťkrát po sebe majstrom ligy, čo je dodnes neprekonaný britský a írsky rekord. Roderick Plumpton dvadsaťdvakrát reprezentoval ako stíhač Anglicko a je držiteľom britského rekordu za najrýchlejšie chytenie ohnivej strely pri hre (tri a pol sekundy v stretnutí proti Caerphill-ským katapultom roku 1921).

Wigtownskí tuláci

Tento klub zo škótsko-anglického pohraničia založilo roku 1422 sedem potomkov čarodejníckeho mäsiara Waltera Parkina. Štyria bratia a tri sestry vytvorili nepochybne veľmi silný tím, ktorý zriedkakedy prehral, a to vraj i preto, že súperov akosi vyvádzal z miery pohľad na Waltera, ktorý stával za postrannou čiarou s prútikom v jednej a so sekáčikom na mäso v druhej ruke. V priebehu nasledujúcich storočí vo wigtownskom družstve pôsobili mnohí ďalší pokračovatelia Parkinovho rodu a jeho hráči na pamiatku svojho pôvodu nosia krvavočervené habity so strieborným sekáčikom na mäso na hrudi.

Osbournské osy

Osbournské osy nosia vodorovne pruhované čierno-žlté habity s emblémom ôs na prsiach. Klub, ktorý bol založený roku 1312, získal celkom osemnásť titulov majstra ligy a dvakrát sa prebojoval do semifinále majstrovstiev Európy. Za svoje meno údajne vďačia nepeknému incidentu, ku ktorému došlo niekedy v polovici 17. storočia pri stretnutí s Applebyskými šípmi, keď si jeden z odrážačov, ktorý prelietal okolo stromu rastúceho na okraji ihriska, všimol medzi vervami osie hniezdo a odpálil ho smerom k stíhačovi Šípov. Toho tak vážne poštípali osy, že musel odstúpiť z hry. Osbournské osy zápas vyhrali a osu prijali za svoj šťastný emblém. Fanúšikovia ôs pri trestnom strieľaní proti svojmu tímu hlasno bzučia, aby rozptýlili protivníka. ÔSMA KAPITOLA

METLOBAL AKO CELOSVETOVÁ HRA Európa

V 14. storočí už metlobal zapustil pevné korene v Írsku, ako dokazuje Zachariáš Mrzút pri opise istého zápasu roku 1358: "Družstvo čarodejníkov z Corku dostavilo sa zápas v Lancashire uskutočniť a nasrdilo domorodé obyvateľstvo tým, že domácim zverencom porážku uštedrilo. Íri dokázali s prehadzovačkou také veci robiť, aké v Lancashire doposiaľ nikto ráčiť nevidel, a v strachu o svoj biedny život museli z dediny utekať, zatiaľ čo dav celkom rozhnevaný vytiahol svoje prútiky a do prenasledovania sa pustil." Z rôznych prameňov sa dozvedáme, že začiatkom 15. storočia sa už hra rozšírila aj do ďalších európskych oblastí. O tom, že jednou z prvých krajín, v ktorých sa metlobal uchytil, bolo Nórsko (zaviedol ho tam asi Olaf, bratanec Goodwina Kneena), vieme vďaka veršom, ktoré niekedy tesne po roku 1400 zložil básnik Ingolfr Jambik:

Rozkoš z hry tej berie mi dych, strela predo mnou a vietor vo vlasoch, bližšie k nej ženie ma davu hlas, vtom dorážačka letí a ja k zemi zas.

Približne v rovnakom čase napísal francúzsky čarodejník Malecrit vo svojej divadelnej hre Hélas, Je me suis Transfiguré Les Pieds ("Ach, bože, premenil som si vlastné nohy") tieto riadky:

GRENOUILLE: Dnes s tebou nemôžem na trh, Crapaude. CRAPAUDE: Ale, Grenouille, ja tu kravu sám neunesiem. GRENOUILLE: Vieš predsa, Crapaude, že mám dnes dopoludnia hrať ako chytač. Kto zastaví prehadzovačku, ak nie ja?

V roku 1473 sa konali prvé majstrovstvá sveta v metlobale, aj keď sa na nich zúčastnili len európske národy. Neprítomnosť družstiev zo vzdialenejších krajín možno pripísať čiastočne tomu, že sovy, ktoré im mali priniesť pozvanie, cestou skolabovali, ale čiastočne aj neochote pozvaných podstúpiť takú ďalekú a namáhavú cestu, ale aj ich lenivosti, vďaka ktorej zostali radšej doma. Finálové stretnutie medzi Transylvániou a Flámskom sa zapísalo do dejín ako najzúrivejší zápas všetkých čias a mnohé fauly, ktoré sa na ihrisku odohrali, odvtedy ľudské oko nevidelo - platí to napríklad pre premenu stíhača na tchora, pokus o sťatie strážcu obojručným mečom a vypustenie krvilačných upírov nosatých spod habitu transylvánskeho kapitána. Majstrovstvá sveta sa od tých čias konajú pravidelne každé štyri roky, aj keď mimoeurópske tímy sa na tomto turnaji začali zúčastňovať až v 17. storočí. Roku 1652 sa konali prvé majstrovstvá Európy, ktoré sa od tých čias konajú každé tri roky. Z mnohých vynikajúcich európskych tímov sú pravdepodobne najznámejší Sofijskí supi. Ako sedemnásobní majstri Európy patria nepochybne k tým svetovým tímom, ktorých hra je z diváckeho pohľadu najatraktívnejšia: sú to priekopníci ďalekonosných striel (vypálených z priestoru ďaleko pred bránkoviskom) a vždy sú ochotní dať novým hráčom priestor a príležitosť presadiť sa a získať si dobré meno. Vo Francúzsku sú pravidelnými ligovými majstrami Quiberonskí prehadzovači, preslávení práve tak svojím veľkolepým herným štýlom, ako aj krikľavo ružovými habitmi. V Nemecku nájdeme Heidelberských hromotĺkov, družstvo, o ktorom kedysi írsky kapitán Darren O'Harra vyhlásil, že je "zúrivejšie ako drak a dvakrát také bystré". Luxembursko, kde sa metlobal odjakživa teší veľkej obľube, dalo svetu Bigonvillských bombardérov, ktorí sa preslávili útočnou hrou, vďaka ktorej patria vždy k družstvám s najväčším počtom strelených gólov. Portugalský tím Bragskí bitkári sa nedávno vďaka svojmu revolučnému systému značkovania odrážačov prepracoval medzi absolútnu metlobalovú špičku a poľskí Sopotskí škriatkovia majú medzi sebou pravdepodobne najvynaliezavejšieho stíhača sveta Jozefa Vronského.

Austrália a Nový Zéland

Na Nový Zéland sa metlobal dostal už v priebehu 17. storočia. Pravdepodobne ho priviezla výprava európskych botanikov, ktorí sa ta vybrali skúmať miestne čarodejné huby a byliny. Dozvedáme sa, že po dlhom a úmornom celodennom zbere vzoriek sa títo čarodejníci a čarodejnice rozptyľovali tým, že hrali metlobal pred prekvapenými očami miestnej čarodejníckej komunity. Novozélandské Ministerstvo mágie muselo nepochybne vynaložiť veľké množstvo peňazí i úsilia na to, aby zabránilo muklom zmocniť sa maorských umeleckých artefaktov z tohto obdobia: sú na nich totiž jasne znázornení bieli čarodejníci hrajúci metlobal (tieto drevorezby a maľby sú dnes vystavené na Ministerstve mágie vo Wellingtone). Podľa dostupných zdrojov sa metlobal v Austrálii rozšíril niekedy v priebehu 18. storočia. Austráliu môžeme považovať za krajinu s ideálnymi podmienkami na metlobal, lebo má obrovské plochy neobývaného územia vo vnútri buša, kde sa dajú budovať metlobalové ihriská. Tímy z krajín protinožcov od začiatku privádzali európskych divákov do vytrženia svojou rýchlosťou a obratnosťou. K najlepším patria Moutohorskí papagáji z Nového Zélandu, ktorí sa preslávili červenými, žltými a modrými habitmi a maskotom fénixom Iskrou. V austrálskej lige takmer celé storočie stoja na čele popredné tímy Thunderlarrských hromovládcov a Woollongonských bojovníkov. Ich vzájomná rivalita je medzi austrálskou čarodejníckou komunitou taká povestná, že normálnou reakciou na nejaké vyťahovanie či nepravdepodobné tvrdenie je odpoveď: "Iste, a ja sa dobrovoľne prihlásim ako rozhodca na najbližší zápas Hromovládcov a Bojovníkov." Afrika

S lietajúcou metlou sa africký kontinent pravdepodobne zoznámil vďaka európskym čarodejníkom a čarodejniciam, ktorí tam hľadali informácie o alchýmii a astronómii, čo sú oblasti, v ktorých sa africkí kúzelníci odjakživa veľmi dobre vyznali. Napriek tomu, že sa v Afrike zatiaľ metlobal nerozšíril tak masovo ako v Európe, je na tomto kontinente čoraz populárnejší. Krajinou, kde si v poslednom čase metlobal získava stále viac vášnivých priaznivcov, je najmä Uganda. Jej najvýznamnejším tímom sú Patonskí pávi, ktorí roku 1986 na prekvapenie celého metlobalového sveta hrali nerozhodne s Montroskými strakami. Na nedávnych metlobalových majstrovstvách sveta reprezentovalo Ugandu šesť hráčov z tímu Pávov, čo je najvyšší počet hráčov jedného družstva zastúpených v národnom tíme. K ďalším pozoruhodným africkým klubom patria Čambskí čarodejníci z Toga, majstri spätnej prihrávky, Gimbskí obrobijci z Etiópie, dvojnásobní víťazi Afrického pohára, a Sumbawangské lúče z Tanzánie, ktorí sú medzi divákmi celého sveta nesmierne populárni svojimi synchronizovanými kľučkami. Severná Amerika

Na severoamerický kontinent sa metlobal dostal začiatkom 17. storočia, korene tam však zapúšťal veľmi pomaly, čo je dôsledok dosť silných protičarodejníckych nálad, ktoré tam nanešťastie v tom istom čase prenikli z Európy. Obrovská opatrnosť, s ktorou museli postupovať čarodejnícki osadníci v nádeji, že v Novom svete nájdu spoločnosť s menšími predsudkami, spočiatku bránila rýchlejšiemu rozširovaniu metlobalu. Neskôr sa v Kanade zrodili tri metlobalové družstvá, ktoré patria k absolútnej svetovej špičke: Moosejawské meteory, Haileyburské kladivá a Stonewallské blesky. Meteorom hrozilo v sedemdesiatych rokoch 20. storočia rozpustenie, pretože mali zlozvyk oslavovať víťazstvo pozápasovými preletmi nad susednými mestami a dedinami, pri ktorých metly zanechávali na oblohe rozžiarené iskry. Tím však dnes tento tradičný rituál obmedzil na prelety nad ihriskom a stretnutia Meteorov sa vďaka tomu stali veľkou atrakciou pre čarodejníckych turistov. Spojené štáty nedali svetu toľko prvotriednych metlobalových družstiev ako iné krajiny preto, že tu metlobal musí súperiť s pôvodnou americkou hrou na metle treskobal. Vynálezcom treskobalu, ktorý je akousi obdobou metlobalu, bol v 18. storočí čarodejník Abrahám Peasegood, ktorý si so sebou zo starej vlasti priviezol do Ameriky prehadzovačku a chcel tu zostaviť metlobalové družstvo. Podľa toho, čo sa hovorí, dostala sa Peasgoodova prehadzovačka v kufri neúmyselne do kontaktu so špičkou jeho prútika, takže keď ju čarodejník konečne vytiahol a začal si ju len tak pohadzovať, vybuchla mu priamo do tváre. Peasegood, ktorý bol zrejme obdarený obrovským zmyslom pre humor, si hneď zaobstaral sadu kožených lôpt a pokúšal sa tento efekt zopakovať. Na metlobal celkom zabudol, keď spolu s priateľmi rozpracovával hru, ktorej ústredným prvkom sa stali výbušné vlastnosti nového typu lopty nazvanej trieskač. Pri treskobale nastupuje na každej strane jedenásť hráčov. Členovia družstva si navzájom prihrávajú trieskač čiže prispôsobenú prehadzovačku a pokúšajú sa dostať loptu do "hniezda" na konci ihriska skôr, než exploduje. Hráč, ktorému trieskač vybuchne v rukách, musí opustiť ihrisko. Keď sa trieskač dostane do bezpečia "hniezda" (čo je vlastne malý kotlík s roztokom, ktorý mu nedovolí explodovať), mužstvo hráča, ktorý skóroval, dostane jeden bod a hra pokračuje s novým trieskačom. V Európe slávi treskobal určité úspechy ako záujmový šport niekoľkých nadšencov, absolútna väčšina čarodejníkov však zostáva verná metlobalu. Napriek nespornej príťažlivosti konkurenčného treskobalu aj v Spojených štátoch stále stúpa popularita metlobalu. Na medzinárodnú úroveň sa v ostatnom čase vypracovali dve družstvá: Sweetwaterské hviezdy z Texasu, ktoré roku 1993 celkom zaslúžene porazili v päťdňovom zápase Quiberonské prehadzovačky a Fitchburské pinky z Massachusetts, ktoré už sedemkrát vyhrali americkú ligu. Ich chytač Maximus Brankovitch III. bol kapitánom amerického výberu na posledných dvoch majstrovstvách sveta. Južná Amerika

Metlobal sa hrá na celom území Južnej Ameriky, hoci aj tu sa musí vyrovnávať s konkurenciou treskobalu. Argentína a Brazília sa v priebehu minulého storočia dostali až do štvrťfinále majstrovstiev sveta. Metlobalovo najzdatnejšou krajinou Južnej Ameriky je však určite Peru, ktorému odborníci predpovedajú, že sa v najbližších desiatich rokoch stane prvým latinskoamerickým majstrom sveta. Prvé zoznámenie sa peruánskej čarodejníckej komunity s metlobalom sprostredkovali európski čarodejníci, ktorých vyslala Medzinárodná konfederácia, aby zistili počet zmijozubých drakov (miestneho peruánskeho druhu). Pre tamojšie spoločenstvo sa metlobal stal skutočnou drogou a najslávnejší klub, ktorým sú Tarapotskí toreádori, nedávno usporiadal turné po Európe, ktoré sa stretlo s veľmi priaznivou odozvou. Ázia

Na Východe si metlobal nikdy nezískal veľkú obľubu aj vzhľadom na to, že dodnes je tu najobľúbenejším dopravným prostriedkom koberec a lietajúca metla je stále skôr raritou. Ministerstvá mágie v takých krajinách, ako India, Pakistan, Bangladéš, Irán či Mongolsko, kde prekvitá obchod s lietajúcimi kobercami, sa na metlobal pozerajú s istou dávkou nedôvery napriek tomu, že medzi radovými čarodejníkmi a čarodejnicami sa občas nejakí priaznivci nájdu. Výnimkou z tohto všeobecného pravidla je Japonsko, kde obľuba metlobalu v priebehu 20. storočia ustavične stúpa. Najúspešnejšiemu japonskému družstvu nazývanému Tojohaši Tengu len o vlások uniklo víťazstvo nad litovskými Gorodockými gorgónami roku 1994. Japonský zvyk obradne podpáliť vlastné metly v prípade prehry však metlobalová komisia Medzinárodnej konfederácie čarodejníkov odsudzuje ako plytvanie dobrým drevom. DEVIATA KAPITOLA

VÝVOJ PRETEKÁRSKEJ METLY

Až do začiatku 19. storočia sa metlobal hral na bežných metlách rozličnej kvality. V porovnaní so svojimi stredovekými predchodkyňami však predstavovali obrovský krok vpred. Vankúšové kúzlo, ktoré roku 1820 vynašiel Elliot Smethwyck, výrazne prispelo k tomu, že nové metly boli oveľa pohodlnejšie ako predošlé (pozri obr. F). Metly v 19. storočí však nedosahovali dostatočnú rýchlosť a vo vyšších polohách boli neraz ťažko ovládateľné. Väčšinu metiel ručne vyrábali remeselníci, a aj keď z hľadiska dizajnu a umeleckého spracovania ide neraz o obdivuhodné kusy, ich výkonnosť sa zriedkakedy vyrovnala ich elegantnému vzhľadu. Názorným príkladom je Dubena 79, metla pomenovaná podľa toho, že jej prvý kus uzrel svetlo sveta roku 1879. Dubena, ktorej konštruktérom bol holandský výrobca metiel Eliáš Grimstone, je elegantná metla s veľmi silnou dubovou rúčkou. Jej hlavnou prednosťou je vytrvalosť a odolnosť voči prudkým nárazom vetrov. Dnes je Dubena vysoko ceneným zberateľským artiklom, pokusy o jej využitie pri metlobale však nikdy neboli veľmi úspešné. Pri obrátkach vo vysokej rýchlosti je ťažkopádna a nikdy nezískala obľubu hráčov, ktorí dávajú prednosť pohyblivosti pred bezpečnosťou, hoci zostane navždy zapísaná v histórii ako metla, ktorú využila roku 1935 Jocunda Sykesová pri prvom úspešnom prelete cez Atlantický oceán. (Dovtedy dávali čarodejníci prednosť plavbe loďou a metlám na také veľké vzdialenosti nedôverovali. Nespoľahlivosť premiestňovania stúpa geometrickým radom spolu so zväčšujúcou sa vzdialenosťou, takže používať na medzikontinentálne premiestňovanie ju môžu iba špičkovo vytrénovaní čarodejníci.) Prvý Mesačný lúč, ktorý roku 1901 vyrobila Gladys Boothbyová, predstavoval v konštrukcii metiel obrovský skok vpred a skutočne dlhé roky boli tieto štíhle metly s jaseňovou rúčkou pre potreby metlobalu veľmi žiadané. Hlavnou prednosťou Mesačného lúča oproti iným metlám bola jeho schopnosť dosahovať väčšie výšky a zároveň si zachovať v týchto polohách dokonalú ovládateľnosť. Gladys Boothbyová nestačila Mesačné lúče vyrábať v množstve, ktoré hráči metlobalu potrebovali: tí preto uvítali výrobu nového modelu, ktorým bol Strieborný šíp. Tento skutočný predchodca pretekárskej metly dosahoval omnoho vyššie rýchlosti ako Mesačný lúč alebo Dubena (s vetrom v chrbte to mohlo byť až stotridsať kilometrov za hodinu), rovnako ako tieto metly však bol výsledkom práce jediného čarodejníka Leonarda Jewkesa a dopyt mnohonásobne prevyšoval ponuku.

Obrázok F

K revolučnému zlomu došlo roku 1926, keď bratia Bob, Bill a Barnaby Ollertonovci založili firmu Ometlo Company. Ich prvý model Ometlo l sa vyrábal v množstvách, aké svet doposiaľ nevidel. Na trhu sa prezentoval ako pretekárska metla špeciálne konštruovaná na športové účely. Ometlo, ktoré dokázalo zatáčať ako žiadna metla pred ním, okamžite slávilo triumfálne úspechy, takže v priebehu jedného roka lietali na ometlách všetky metlobalové družstvá v krajine. Bratia Ollertonovci si však výhradný monopol na trhu metlobalových metiel neudržali dlho. Roku 1929 vznikla druhá firma vyrábajúca športové metly: založili ju Randolph Keitch a Basil Horton, obidvaja hráči Falmouthských jastrabov. Prvou metlou spoločnosti Comet Company bola Kométa 140, ktorá získala svoje meno vďaka tomu, že to bol 140. model, ktorý Keitch a Horton testovali pred jeho uvedením na trh. Vďaka patentovanému Horton-Keitchovmu brzdiacemu kúzlu sa znížilo nebezpečenstvo, že hráči metlobalu preletia cez bránku či vyletia do autu. Kométa sa vďaka tomu stala obľúbenou metlou mnohých britských a írskych tímov. Zatiaľ čo sa konkurencia medzi ometlami a kométami zostrovala, o čom svedčí aj skutočnosť, že v rokoch 1934 a 1937 uviedli firmy na trh vylepšené modely Ometlo 2 a 3 a roku 1938 Kométu 180, po celej Európe sa začali objavovať ďalší výrobcovia metiel. Ohniváka uviedli na trh roku 1940. Jeho výrobcom bola firma Ellerby and Spudmore zo Schwarzwaldu. Bola to vysoko odolná metla, ale nikdy nedosiahla špičkové rýchlosti ometiel alebo komét. Roku 1952 prišla firma Ellerby and Spudmore na trh s novým modelom nazvaným Smädná čiara. Tá je síce rýchlejšia ako ohnivák, má však sklon pri stúpaní strácať výkon a profesionálne metlobalové tímy túto metlu nikdy nepoužívali. Roku 1955 predstavila firma Universal Ltd. svoju Svištiacu hviezdu, čo bol do dnešných dní najlacnejší model pretekárskej metly. Po počiatočnom úspechu, keď si získala obrovskú obľubu, sa však ukázalo, že Svištiaca hviezda stráca po dlhšom používaní rýchlosť a výšku. Firma Universal Ltd. roku 1978 zanikla. Roku 1967 svet pretekárskych metiel prekvapila nová spoločnosť Nimbus Company. Niečo také, ako bol Nimbus 1000, svet dovtedy nevidel. Nimbus dosahoval rýchlosť až stoosemdesiat kilometrov za hodinu a bol schopný otočiť sa na mieste vo vzduchu o 360 stupňov. Navyše spájal v sebe spoľahlivosť Dubeny 79 a ľahkú ovládateľnosť najlepších ometiel. Ihneď sa stal obľúbenou metlou profesionálnych metlobalových tímov celej Európy a nasledujúce modely (1001, 1500 a 1700) pomohli firme Nimbus Company získať vedúce postavenie medzi výrobcami. Prútik 90 sa začal vyrábať roku 1990 a mal podľa svojich výrobcov Flyta a Barkera nahradiť nimbus v úlohe najpredávanejšej metly. Napriek tomu, že mal dokonalú povrchovú úpravu a množstvo nových prvkov, ako napríklad zabudovanú varovnú píšťalku a sa-močesaciu kefu, sa Prútik 90 ukázal ako nespoľahlivý pri vysokých rýchlostiach, keď nedokáže udržať smer. Získal si nešťastnú povesť metly, na ktorej lietajú čarodejníci, ktorí majú viac galeónov ako rozumu. DESIATA KAPITOLA

METLOBAL DNES

Hra nazývaná metlobal aj naďalej vzrušuje a fascinuje mnohých priaznivcov na celom svete. Každý, kto si dnes kúpi vstupenku na metlobalový zápas, má prakticky zaručené, že bude svedkom detailne prepracovaného súboja nesmierne skúsených a obratných letcov (pravda, ak niektoré družstvo nechytí ohnivú strelu už v prvých piatich minútach zápasu: v tom prípade si všetci pripadáme tak trochu podvedení). Nič to nepotvrdzuje lepšie než zložité manévre, ktoré v dejinách hry vymysleli čarodejníci a čarodejnice s cieľom pozdvihnúť seba aj celý metlobal k najvyšším métam. Niektoré z nich uvádzame nižšie. Dvojitá defenzíva

Obidvaja odrážači odpália dorážačku súčasne, čím jej dodajú mimoriadne veľkú rýchlosť a jej útok je oveľa nebezpečnejší. Hviezdica a Palica

Obranný manéver strážcu: strážca drží metlu vo vodorovnej polohe jednou rukou a jednou nohou zachytenou okolo rúčky. Obidve ruky aj nohy má však natiahnuté ( pozri obr. G). O tento manéver bez metly by sa však nikto nemal pokúšať. Porskovov chyták

Triafač, ktorý má práve prehadzovačku, vyletí hore, čím medzi triafačmi súpera vyvolá dojem, že sa snaží uniknúť a skórovať, lenže vtom prihrá spoluhráčovi, ktorý čaká dole, aby ju chytil. Tento manéver nesie meno podľa ruského stíhača Porskovova.

Obrázok G Leňochodí záves

Aby sa hráč vyhol dorážačke, visí na metle dolu hlavou a rukami aj nohami pevne zviera rúčku. Opakovaná osmička

Obranná taktika strážcu, ktorá sa používa zvyčajne v prípade trestného strieľania, keď strážca veľkou rýchlosťou opisuje slučky okolo všetkých troch bránkových obručí a snaží sa zablokovať prehadzovačku. Parkinovská pinzeta

Tento manéver nesie meno po pôvodných členoch družstva Wightownských tulákov, ktorí s týmto herným variantom prišli ako prví. Dvaja triafači zovrú súperovho triafača z obidvoch strán do klieští a tretí letí priamo proti nemu. Plumptonov prelet

Stíhačov manéver: zdanlivo nenápadná a náhodná zmena smeru, pri ktorej stíhač polapí ohnivú strelu do rukáva. Pomenovaný je po Roderickovi Plumptonovi, hráčovi Tutshillských tornád, ktorý ho použil pri slávnom stretnutí roku 1921, keď chytil ohnivú strelu v rekordnom čase. Hoci niektorí kritici tvrdia, že išlo o náhodu, Plumpton do smrti trval na tom, že presne to chcel. Spätný švih

Manéver, pri ktorom hráč udrie dorážačku spätným rozmachom palice, takže namiesto pred seba pošle ju za seba. Presné nasmerovanie je veľmi náročné, manéver sa však výborne osvedčil v prípadoch, keď chceme zmiasť protihráčov. Transylvánsky trik

Tento obranný zásah, ktorý prvýkrát použili na majstrovstvách sveta roku 1473, spočíva v predstieranom údere namierenom na nos protihráča. Ak úder nedopadne, nejde o porušenie pravidiel: praktické použitie je však ťažké, ak obidvaja súperi letia na rýchlych metlách. Útočná formácia Jastrabia hlava

Triafači sa zoradia do šípovitého útvaru a spoločne letia k bránkovým stožiarom. Tento manéver súpera často zastraší a predstavuje nesmierne účinný spôsob, ako vytlačiť jeho hráčov z vlastnej polovice.

Vronského finta

Stíhač sa rúti priamo na zem a predstiera, že hlboko pod sebou vidí ohnivú strelu. Na poslednú chvíľu však svoj pád zastaví a zmení smer. Účelom je donútiť súperovho stíhača, aby sa vyrútil za ním a havaroval. Finta dostala meno podľa poľského stíhača Jozefa Vronského. Woollongonský tanec

Tento herný variant, ktorý doviedli k dokonalosti Woollongonskí bojovníci, spočíva v rýchlom križovaní sem a tam, ktoré má zmiasť súperových triafačov. Spätná prihrávka

Triafač prihrá prehadzovačku cez plece svojmu spoluhráčovi. Presné nasmerovanie je ťažké.

Niet pochybností o tom, že metlobal sa od čias, keď Gertie Keddleová prvý raz pozorovala "bujakov" nad Amphorpoolským močiarom, zmenil na nepoznanie. Keby žila dnes, možno by sa aj ona dala uniesť poéziou i údernosťou metlobalu. Nech táto hra ešte dlho prekvitá, aby sa budúce generácie čarodejníkov a čarodejníc mohli tešiť z najlepšieho zo všetkých športov!